tartuNLP/wikipedia-smugri-20251201 huggingface dataset:
Arengutreening

Arengutreening ehk kootsing (inglise keeles "coaching") on arengunõustamine, mõtteviiside muutumist soodustav ja loominguline koostöö juhendaja ja kliendi vahel, mille sihiks on võimete ja võimaluste täielikum kasutamine.
Nimetus.
2016. aastal korraldatud sõnavõistlusel leiti inglise sõna "coaching" eestikeelseks vasteks "kootsing". Hiljem valiti "kootsing" 2016. aasta kolesõnaks.
Enamik selle ameti esindajaid ega ükski kolmest selle tegevuse arendamise, selleteemaliste koolituste ja kutsestandarditega tegelevast organisatsioonist seda sõna ei kasuta.
Olemus.
Arengutreeningu puhul ei tegelda ravimise või tervendamisega, ei analüüsita kellegi hingeelu või kunagisi probleeme ega lahendata konflikte. Selle puhul anta hinnanguid ega pakuta lahendusi ning see pole ka kellegi treenimine mingi kindla eesmärgi saavutamiseks. 
See on abi ja toetus, paindlik lähenemine inimese enda arusaamistele ja vajadustele. Tegeldakse sellega, mis toimub just nüüd ja siin, ollakse suunatud tulevikku ning seatakse eesmärke. Sellega aidatakse inimesel ise aru oma probleemidest ja leida lahendusi.
Juhendaja.
Juhendaja on eriväljaõppega asjatundja, kelle haridus, kogemused, tase vastavad ICF, EMCC, ESCÜ, või sarnase ühenduse poolt määratletud standarditele.
Juhtide nõustamine.
Tihtipeale vajavad juhid enda kõrvale arengunõustajat selleks, et treenida inimeste juhtimisega seotud oskusi ja saada tänu sellele oma töös tõhusamaid tulemusi. Juhendaja on ühtlasi neutraalne spetsialist, kes peegeldab ja abistab juhti tema igapäevatöös ja tegemistes – aidates tal märgata erinevaid mustreid ja vaatenurki.
Meeskonna arendamine.
Meeskonnatöös on arengunõustaja abiks nii koostöö tõhustamisel ja -kultuuri kujundamisel kui ka muudatuste juhtimisel.
Tüüpilised teemad meeskonna nõustamisel on infovahetus, rollid ja tööjaotus, koostööoskused ja konfliktid – kusjuures lähtutakse alati meeskonna konkreetsetest vajadusest.
Juhtimine.
Juhid õpivad ise oma igapäevase töö käigus kasutama arengunõustaja poolt soovitatud meetodeid ja vahendeid selleks, et toetada oma töötajate arengut ja tõsta efektiivsust. Sellist juhtimisstiili kasutav juht kasvatab töötajates eneseusku, motivatsiooni ning inimesi toetades ja neisse uskudes on ta ka ise seeläbi parem juht.
Selliseid juhtimismeetodeid saab õppida nii isikliku juhendaja abil kui ka spetsiaalse väljaõppega.
Granit Xhaka

Granit Xhaka (sündinud 27. septembril 1992 Baselis) on Šveitsi jalgpallur. Ta mängib poolkaitsjana Saksamaa kõrgliiga klubis Leverkuseni Bayer ja Šveitsi jalgpallikoondises.
Ta alustas klubikarjääri kodulinnas Baselis, mille noortesüsteemiga liitus ta 2002. aastal. Hooaegadel 2010–11 ja 2011–12 tuli ta klubiga Šveitsi meistriks.
2012. aasta mais sõlmis ta viieaastase lepingu Saksamaa kõrgliiga klubiga Borussia Mönchengladbach.
2016. aasta mais sõlmis ta lepingu Londoni Arsenaliga. Üleminekusumma jäi vahemikku 30–35 miljonit naelsterlingit. Esimese värava lõi ta Inglismaa kõrgliigas 17. septembril 2016 mängus Hull City vastu.
Suvel 2023 siirdus Xhaka 25 miljoni euro eest Leverkuseni Bayerisse.
2009. aastal tuli ta Šveitsi kuni 17-aastaste koondisega noorte maailmameistriks. Šveitsi jalgpallikoondises tegi Xhaka debüüdi 4. juunil 2011 EM-i valikmängus Inglismaa vastu. Esimese värava lõi ta koondise särgis sama aasta 15. novembril sõprusmängus Luksemburgi vastu. 2014. aasta maailmameistrivõistluste teises alagrupimängus lõi ta värava Prantsusmaa vastu. 208. aasta maailmameistrivõistluste teises alagrupimängus lõi ta värava Serbia vastu. Lisaks kuulus ta Šveitsi koondisse 2016. aasta Euroopa meistrivõistlustel.
Xhaka vanemad on Albaania päritolu. Tema vanem vend Taulant Xhaka on samuti jalgpallur ja FC Baseli kasvandik, kuid mängib Albaania koondises.
Hârlău

Hârlău (varasemas kirjaviisis Hîrlău) on linn Rumeenias Iași maakonnas. Linn asub ajaloolises Moldova piirkonnas.
Linna haldusalasse kuulub Pârcovaci küla.
Ürikutes mainitakse asulat esimest korda 1384. aastal, linnaõigused sai 1968. aastal.
2011. aasta rahvaloenduse andmetel oli Hârlău elanikest rumeenlasi 85,97%, mustlasi 5,77% ja teistest rahvustest inimesi 0,06%. Rahvus oli teadmata 8,17%-l inimestest.
Wümme nõgu

Wümme nõgu (saksa: "Wümmeniederung") on soo-, geesti- ja metsamaastik Elbe-Weseri kolmnurgas Saksamaa Alam-Saksi liidumaal. See kuulub peamiselt Rotenburgi kreisi ja on Stade geesti osa. Lõunas külgneb see Achim-Verdeni geestiga. 
Sellel ei ole selgelt määratletud piiri Lüneburgi nõmmega, seetõttu paistavad paljud kohad kuuluvat mõlemasse piirkonda. Tüüpiliselt õrnalt lainetavale maastikule on paljud väikesed jõed, ojad ja järved. Sealhulgas Wümme, Wieste, Fintau, Rodau, Wiedau ja Visseli jõgi, samuti kaksikjärved "Bullenseen". Sellel iidsel maastikul kõneldakse üldiselt alamsaksa keelt.
Külad ja linnad Wümme nõos:
Koduhani (Teppan)

"Koduhani" on eesti kirjaniku Alfred Teppani 1919. aastal ilmunud rahvalik koomiline näidend ehk jant.
Raamatu esmatrüki avaldas 1919. aastal Tartus Noor-Eesti kirjastus žanrimääratlusega "nali ühes vaatuses". 1924. aastal ilmus samas kirjastuses teine trükk. "Eesti kirjarahva leksikon" iseloomustab kirjaniku teost ühena tema "vähenõudlikest näidenditest", mis "olid mõeldud külalavadele, kus nad omaaegse aktuaalsuse ja koomiliste situatsioonide tõttu rohket ettekandmist leidsid".
Telelavastus.
Populaarne näidend vajus sõjajärgsel ajal unustusse, kuid muutus taas populaarseks, kui 1987. aasta veebruaris tegid režissöör Toomas Kirss ja toimetaja Vahur Kersna "Koduhanest" Eesti Televisioon 40-minutise telelavastuse sarjas "Kõverpeegli klassikat", kaasates Eesti toonased tippnäitlejad. Telelavastuses lisati algsele näidendile väliseid elemente, näiteks tutvustas Kersna saate eel "kaheksa aasta eest poolelijäänud" sarja "eelmisi 104 seeriat", kasutati USA telesarja "Dallas" tunnusmuusikat ning näidendi vahele näidatud pilareklaamide seas oli ka "Singid, vorstid, süldid Kristjan Londi vorstiärist Suure Kondi uulitsast".
Näidend andis nime telebrändile Hani Televisioon ehk H-TV. Televersioonile on järgnenud ka uuslavastusi, näiteks rahvateatritrupi Tõrva Tilgad ettekandes.
Sisu.
Näidendi tegelased on taluperemees Tungal, tema linnas elav poeg Paul, poja teenija Kata ja endise vorstikaupmehe perekond. Tegevus toimub 1920. aastatel linnaoludes. Süžee aluseks on klassikaline eksituste komöödia võte, kus kaks heades ärisuhetes pereisa tahavad naita oma lapsed, kes aga on omapäi juba tutvunud ja armunud ning ilmutavad vastuseisu sundabielule, teadmata, et vanema põlvkonna plaan on panna nad paari teineteisega.
Helipuldi kvaliteedimäärajad

Helipuldi kvaliteedimäärajad on teatud tehnilised komponendid, mis aitavad helipulte liigitada amatöör- ja tippklassi. Nendeks komponentideks on eelvõimendid, protsessor ja arvuti. Samas ei mõjuta ainult tehnilised tegurid helipuldi kvaliteeti, vaid ka kasutajasõbralikkus, vajalike funktsioonide paigutus ja kättesaadavus ning klientuuri- ja turuhinnang. Viimast hinnatakse kõige enam lihtsuse ja minimaalse õppimiseks kuluva aja baasil. 
Analoog- ja digitaalpuldid.
On olemas kahte sorti helipulte - analoog ja digitaal. Digitaalsete helipultide suureks eeliseks on "tagasivõtmine" ehk iga liigutust on võimalik helipuldi mällu salvestada ja seda hiljem hõlpsasti "tagasi kutsuda". Analoogpuldil peab iga nupuliigutuse eraldi dokumenteerima, et vajadusel puldi seisu hiljem taastada. Samas helilise poole pealt, võrreldes digitaalsega, on analoogehitusel(traat, raud, elektrilised komponendid) iseäralikum ja pehmem helikeel.
Overall Eesti

Overall Eesti AS on Eesti aktsiaselts, mis müüb ja rendib elektroonika- ja telekommunikatsioonitooteid. Ettevõtte peakontor asub Tallinnas.
Ettevõte asutati 1990. 
Ettevõttes töötab 65 töötajat (2012).
Ettevõtte tähtsaim partner on Canon.
Ettevõte on üks loodusfotovõistluse "Vereta jaht" korraldajaid..
PAG (ettevõte)

PAG OÜ (varem PAG AS) on Eesti ehitusettevõte, mis kavandab ja juhib ehitusprojekte.
Ettevõte asutati 1990.
Ettevõte on Eesti Ehitusinseneride Liidu, Eesti Kaubandus-Tööstuskoja ja Eesti Teraskonstruktsiooniühingu liige.
PKC Eesti

PKC Eesti on Eesti tööstusettevõte. PKC Eesti kuulub Soome kontserni PKC Group.
Veel 2014. aasta algul anti Eestis tööd 1173 inimesele, kuid sama aasta lõpus suleti kulude kärpimise eesmärgil Haapsalu tehas. 2017. aasta märtsis suleti ka Keila tehas ning viidi tööjõumahukam tootmine Leetu ja Venemaale. Eestisse on jäänud ainult tootearenduse, IT, finants- ja personalihaldusega tegelev osakond, mis pakub tööd ligi sajale inimesele.
Alexander (Isenburg)

Alexander Wolfgang Georg Paul Maria Prinz von Isenburg (sündinud 16. juunil 1969 Frankfurdis) on Isenburgi vürstliku perekonna pea ja titulaarne Isenburgi vürst alates 5. maist 2018.
Tema vanemad on vürst Franz Alexander (1943–2018) ja Saurma krahvinna Christine (sündinud 1941).
14. juunil 2014 Isenburgis (tsiviilabielu) ja 12. juulil 2014 Frauenwörthis (kiriklik laulatus) abiellus ta Dr. med. Sarah Lorenziga (sündinud 12. veebruaril 1981 Münchenis), neil on kaks tütart:
Joachim Murat (1885–1938)

Joachim Murat (6. august 1885 Pariis – 11. mai 1938 Pariis) oli Murat' vürstliku perekonna pea ja vürst Murat alates 2. novembrist 1932. 
Tema vanemad olid vürst Joachim (1856–1932) ja Cecile Ney d'Elchingen (1867–1960, kolmanda Elchingeni hertsogi tütar).
Ta osales Esimeses maailmasõjas ja oli 1919–1924 Labastide-Murat'st valitud Rahvuskogu liige.
13. detsembril 1927 abiellus ta Colombes'is Louise Amélie Marie Plantie'ga (1891–1978), neil oli üks poeg ja üks tütar:
Rotenburg (Wümme)

Rotenburg an der Wümme (ka "Rotenburg (Wümme)"; "Rotenburg in Hannover") on linn Saksamaal Alam-Saksi liidumaal Rotenburgi kreisis.
Linn on Rotenburgi kreisi keskus. Linna pindala on 98,81 km². 31. detsembril 2017 elas seal 21 694 inimest.
Rotenburg asub Wümme jõe ääres, mis asub Elbe ja Weseri jõe vahel umbes samal laiuskraadil Hamburgi ja Bremeniga, viimane asub 40 km läänes. Seda kutsutakse sageli "Rotenburg (Wümme)", et eristada seda Rotenburg an der Fuldast Hessenis ja Rothenburg ob der Tauberist Baieris.
Ajalugu.
Linn asutati 1195. aastal, kui Verdeni vürstlik piiskop Rudolf I ehitas piirkonda linnuse. Siis kuulus linn Verdeni vürstlikule piiskopkonnale, mis loodi 1180. aastal. Linnus on saanud nime telliste värvi järgi ("rot" tähendab punast, "Burg" linnust). Külgnev asula jäi kuni 19. sajandini väikeseks külaks.
1648. aastal muudeti vürstlik piiskopkond Verdeni vürstkonnaks, mida valitseti esialgu personaalunioonis Rootsi krooniga, mille katkestas Taani okupatsioon aastatel 1712–1715. Sealt alates valitses seda Hannoveri kroon.
Rootsi periood.
Pärast Kolmekümneaastast sõda Verdeni piiskoppide võim lõppes ja Rotenburgist sai osa sekulariseeritud Verdeni vürstkonnast Rootsi võimu all. Sel perioodil ehitasid uued valitsejad linnusest moodsa kindluse eelpostina Stade peakindluse kaitseks. See ümberehitustöö nõudis linna lääneosa lammutamist, mis tegi vajalikuks peamise asustusala nihutamise itta. Isegi kihelkonnakirik tuli maha võtta ja viia praeguse linnakiriku asukohta.
Skåne sõjas aastatel 1675–1676 vallutati linn sõjalise kampaania ajal Taani ja mitme Saksa-Rooma riigi osariigi liidu poolt ja see jäi liitlaste kätte sõja lõpuni 1679. aastal. Pärast Saint-Germaini rahu 1679. aastal anti Rotenburg Rootsile tagasi.
Linnus jäi töötama kuni umbes 1680. aastani. Pärast seda jäeti see maha; ehitised purustati ja vaid kindlustusi uuendati kohati. Pärast 1843. aastat tasandati viimased vallid. Tänaseks on see kohaliku ajaloomuuseumi maastik. Aastatel 1626–1835 oli linnas seitse tulekahju, mis hävitasid märkimisväärse osa linna taristust. Rootsi võim kestis kuni linna vallutamiseni Taani poolt 1712. aastal.
Hilisem ajalugu.
Hannoveri kuningriik liidendas vürstkonna reaaluniooni; vürstlikust territooriumist, sealhulgas Rotenburgist, sai osa uuest 1823. aastal loodud Stade regioonist. 1866. aastal annekteeris Preisimaa Hannoveri. Sellega nimetati Rotenburg ümber "Rotenburg in Hannoveriks". 1969. aasta mais muudeti nimi "Rotenburg an der Wümmeks". 2006. aastal, jalgpalli maailmameistrivõistluste ajal võõrustas Rotenburg Trinidad ja Tobago meeskonda.
Joachim Murat

Joachim Murat (25. märts 1767 La Bastide-Fortunière – 13. oktoober 1815 Pizzo) oli prantsuse sõjaväelane ja üks silmapaistvamaid Napoleoni kindraleid.
Ta nimetati 1804. aastal Prantsusmaa marssaliks ning osales edukalt mitmetes Napoleoni sõdades. Aastatel 1806–1808 oli ta Bergi ja Kleve suurhertsog ning 1808–1815 Napoli kuningas (ametlikult Mõlema Sitsiilia kuningas), valitsejanimega Gioacchino Napoleone. 
Murat oli tuntud oma julguse, ratsaväe juhtimise oskuste ning ekstravagantse riietumisstiili poolest. Ta oli ka Napoleoni õemees, olles abielus viimase õe Caroline Bonaparte'iga. Pärast Napoleoni kukutamist püüdis Murat oma trooni taastada, kuid vangistati ja hukati Itaalias 1815. aastal.
Abielu ja järglased.
Joachim Murat abiellus 20. jaanuaril 1800 Caroline Bonaparte'iga, kes oli keiser Napoleon I noorim õde. Abielu tugevdas Murati sidet Napoleoniga ja aitas tal tõusta kõrgetele ametikohtadele nii sõjaväes kui valitsemises.
Abielust sündis neli last:
Caroline oli poliitiliselt aktiivne ja osales aktiivselt Napoli kuningriigi siseasjades, eriti ajal, kui Joachim osales sõjakäikudel. Pärast Joachimi hukkamist 1815. aastal elas Caroline eksiilis ja suri 1839. aastal.
Joachim Murat (täpsustus)

Joachim Murat on järgmiste isikute nimi:
Ants Repnau

Ants Repnau (kuni 1940 Arthur Repnau) (30. august 1914 Tallinn – 3. juuni 2002 Simi Valley, California, Ameerika Ühendriigid) oli eesti lendur (lipnik, 1939; nooremleitnant, 1940).
Ta lõpetas 1937. aastal Eesti sõjaväe lennukooli lendur-allohvitserina. Hiljem lõpetas ka sõjakooli ning ülendati leitnandiks.
Eesti vabatahtlike lennuüksuse asutamisel Saksa mereväe koosseisus 1942. aasta alguses, oli ta selles üksuses üks esimesi vabatahtlikke lendureid.
1943. aastal tunnustas Wehrmachti juhatus teda I klassi Raudristiga.
Piimahambad

Piimahambad on esimesed hambad, mis kasvavad inimestel ja enamikul teistel imetajatel enne jäävhambaid.
Piimahambad hakkavad lõikuma inimestel 6 kuu kuni 1 aasta vanuselt ja on väiksed ning piimjas-sinaka värvusega.
Kuna imikul pole hambaid näha, on need osaliselt olemas igemetes, kus need arenevad edasi. kõigepealt areneb hamba krooniosa ning kui see on arenenud, hakkab arenema juur.
Piimahambad lasevad lapsel tahket toitu süüa.
Lapsed hakkavad oma piimahambaid kaotama umbes 6 aastaselt. Selle käigus on arenemas piimahammaste taga jäävhambad, mis kasvades "sulatab" piimahamba lühema juure ära, mis lihtsustab hammaste vahetumist.
Jocelyne Loewen

Jocelyne Rae Loewen (sündinud 1. novembril 1976 Alberta provintsis) on Kanada näitleja.
Ivan Tšernjahhovskõi

Ivan Danõlovõtš Tšernjahhovskõi (ukraina keeles Іван Данилович Черняховський; venepäraselt Ivan Tšernjahhovski; 29. juuni 1907 Kiievi kubermang, Venemaa Keisririik – 18. veebruar 1945 Mehlsack, Ida-Preisimaa) oli ukraina päritolu Nõukogude Liidu sõjaväelane, armeekindral, kahekordne Nõukogude Liidu kangelane.
Elukäik.
Ta sündis Oksanõna külas Umanskõi maakonnas Kiievi kubermangus (praeguse haldusjaotuse järgi asub küla Umanskõi rajoonis Tšerkassõ oblastis).
Tšernjahhovskõi astus 1924. aastal vabatahtlikuna Punaarmeesse. 1928. aastal lõpetas ta Kiievi Esimese Suurtükiväekooli ja 1936. aastal Moskvas asuva Punaarmee soomustankiväe akadeemia. 1938. aasta mais määrati ta tankipolgu komandöriks, juulis 1940 Balti sõjaväeringkonnas tankidiviisi komandöri asetäitjaks ja märtsis 1941 Riias dislotseeruva tankidiviisi komandöriks.
Teises maailmasõjas oli diviisi- ja korpusekomandör, 1942–1944 armeejuhataja, 1944 Läänerinde ja 1944–1945 3. Valgevene rinde juhataja. 
18. veebruaril 1945 sai Tšernjahhovskõi surmavalt haavata Ida-Preisimaal Mehlsacki äärelinnas (praegu Pieniężno Warmia-Masuuria vojevoodkonnas Poolas).
Ta maeti Vilniuses, kuid 1992. aastal maeti ümber Moskvasse Novodevitšje kalmistule.
Estviking

Estviking oli Eesti-Norra ühisettevõte, kus toodeti käsitöölõnga.
Ettevõte asutati 1980. aastate lõpus Haapsalus ja asutajad olid Eesti poolt vabrik Sulev ja Norra poolt ettevõtja Finn Radman.
1990-1993 oli ettevõtte tegevdirektor Arder Väli.
Loch Lomond

Loch Lomond (gaeli keeles "Loch Laomainn" ehk "jalakate järv") on kuni 153 meetrit sügav järv, mis paikneb Põhja-Šoti mägismaa piirialal, Šotimaa suurimast linnast Glasgow'st põhjas. Suurbritannia saare suurim sisejärv moodustab 71 km² suuruse pindala, maksimaalse pikkusega 36,4 km.
Loodushoid.
Järve kallastel on telkimine ja prügistamine keelatud.
Eesti Investeerimispank

Eesti Investeerimispank (lühendatult EstIb) oli 1992-1998 eksisteerinud investeerimispank. 
Eesti Investeerimispanga asutas 30. juunil 1992 Eesti Pank.
1998. aastal ühines Eesti Investeerimispank Eesti Forekspangaga.
Karl Nurk

Karl Nurk (24. juuni 1904 Tartu – 28. juuli 1976 Lõuna-Aafrika Vabariik) oli Eesti ja Briti sõjaväelane (kolonel). 
Ta oli üks nooremaid Vabadussõjas osalenuid, toona vaid 13-aastane. Sõtta pääsemiseks pidi ta end vanemaks valetama.
Pärast sõda lõpetas ta Hugo Treffneri Gümnaasiumi, teenis Sõjaministeeriumis ja lahkus 1924. aastal Eestist.
Hiljem teenis Aafrikas ka Prantsuse Võõrleegionis ja Briti armees. Talvesõja ajal läks Briti vabatahtlike üksuse juhina Soome. Kõigepealt saadeti ta suusatamist ja talvel sõdimist õppima. Sel ajal leppisid Soome ja Nõukogude Liit kokku vaherahus ning rindele nende üksus ei jõudnudki. Samas üksuses teenis ka vabatahtlikuna sõjaväkke astunud tulevane filminäitleja Christopher Lee.
Karl Nurk oli ka kirglik jahimees, jahtides muude loomade seas ka elevante ja lõvisid.
Tema isa oli Karel August Nurk ja ema Ernestine Josephine Västrik. Tal oli õde Helmi Nurk ja vend Richard Nurk.
The Bonnie Banks o' Loch Lomond

"The Bonnie Banks o' Loch Lomond", lühidalt "Loch Lomond", on traditsiooniline šoti laul (Roud No. 9598), mis ilmus trükis 1841. aastal laulutekstikogumikus "Vocal Melodies of Scotland". 
Lustlik laulupala räägib kuulsusrikkast Lomondi järvest, mis asub Dunbartonshire'i ja Stirlingshire'i maakonna vahel ning on Šotimaa suurim "loch".
Marko Arnautović

Marko Arnautović (sündinud 19. aprillil 1989 Floridsdorfis) on Austria jalgpallur, kes mängib ründajana Itaalia kõrgliiga klubis Milano Inter (laenul Bolognast) ja Austria jalgpallikoondises.
Ta alustas profikarjääri 2006. aastal Hollandis Twentes. Läbimurde tegi ta hooajal 2008–09, kui ta lõi Hollandi kõrgliigas 12 väravat. Hooaja 2009–10 veetis ta laenul Itaalia kõrgliiga klubis Milano Inter, kuid sai sel hooajal Itaalia liigas platsile vaid kolmel korral.
2010. aasta juunis sõlmis ta nelja-aastase lepingu Saksamaa Bundesliga klubiga Bremeni Werder. Bremeni Werderis mängis ta järgmised kolm hooaega. 2013. aasta septembris siirdus ta Inglismaale, liitudes kõrgliiga klubiga Stoke City. Esimese värava lõi ta Inglise kõrgliigas sama aasta 26. oktoobril mängus Manchester Unitedi vastu. Hooajal 2015–16 lõi ta liigas 11 väravat.
2017. aasta juulis sõlmis ta viie-aastase lepingu Inglismaa kõrgliiga klubiga West Ham United. Ülemineksumma oli 20 miljonit naelsterlingit, mis oli klubi suurim ost. Ka hooajal 2017–18 lõi ta liigas 11 väravat. 2018. aastal valiti ta West Ham Unitedi aasta mängijaks.
2019. aasta juulis suundus ta Hiina kõrgliigasse ja liitus 22,4 miljoni naelsterlingi eest Shanghai SIPG-iga.
2021. aasta augustis sõlmis ta kaheaastase lepingu Bolognaga. Suvel 2023 siirdus ta laenulepingu alusel Milano Interisse ning Inter võttis kohustuse tema mängijaõigused osta.
Austria jalgpallikoondises tegi Arnautović debüüdi 11. oktoobril 2008 mängus Fääri saarte vastu. Esimese värava lõi ta koondise särgis 8. oktoobril 2010 EM-i valikmängus Aserbaidžaani vastu. 2021. aasta Euroopa meistrivõistluste esimeses alagrupimängus lõi ta värava Põhja-Makedoonia vastu. Ta kuulus ka Austria koondisse 2016. aasta Euroopa meistrivõistlustel.
2018. aastal valiti Arnautović Austria aasta jalgpalluriks.
Rotax E-RAVE

Rotax E-RAVE ehk Rotaxi reguleeritav muudetav väljalase (Rotax Adjustable Variable Exhaust), on süsteem, mille käigus muudetakse kahetaktilise mootori väljalaske geomeetriat ning süüte ajastust, mille tulemusena saadakse parem jõudlus. E-RAVE süsteemiga mootoreid kasutatakse Rotaxi mootorsaanide ja kardi mootorite puhul.
Mootori põhimõte.
Kahetaktilises mootoris toimub töötakt ühe väntvõlli pöörde vältel ehk iga kord, kui kolb alla liigub. Kahetaktilise mootori kasutegur on tunduvalt suurem kui neljataktilisel.
Kahetaktilisel mootoril sisselaske ja survetakt kattuvad, samuti ka töö- ja väljalasketakt. Kaks protsessi toimub ühe kolvikäiguga. Kolb liigub alumisest asendist ülemisse ja tekitab väntvõllipoolses osas hõrenduse.
Teatud kolvi asendi korral avab kolvi alumine serv silindris oleva akna ning küttesegu voolab hõrenduse tõttu silindri aknast väntvõlli ruumi, mida nimetatakse mootori karteriks. Samal ajal surutakse kolvi ees olev küttesegu kokku.
Kolvi jõudmisel ülemisse surnud seisu süüdatakse kokkusurutud segu ja algab töötakt. Kolb liigub allapoole, suleb oma alumise servaga sisselaske akna ning algab küttesegu eelnev kokkusurumine karteris.
Veel allapoole liikudes avab kolb oma ülemise servaga silindris oleva väljalaskeakna. Väljalaskeaknast väljuvad surve all olevad läbipõlenud gaasid, mille väljavoolamine jätkub veel ka kolvi üles liikumisel seni, kuni kolb suleb oma ülemise servaga väljalaskeakna.
E-RAVE.
E-RAVE süsteem hakkab tööle alates 7600 või 7900 pöördest. Süsteemi tööle hakkamisel peatab juhtaju signaal ventiili, mis avaneb ja laseb positiivse survel liikuda klappi, mille käigus klapp avaneb. Klapi lahtine asend tagab parema jõudluse kõrgematel pööretel.
Pöördeid vähendades saadab juhtaju signaali klappi, kus ventiil suletakse ning klapp liigub kinnisesse asendisse. Kui klapp on kinnises asendis ja ajastust muudetakse, on mootoril parem jõudlus, mis tagab parema kiirenduse.
Klapi avanemist on võimalik muuta, lisades juhtajule lisajuhtme. Siis avaneb klapp 7600 pöörde asemel 7900 pöördest.
E-RAVE koosneb väljalaskefaasis olevast klapist, magnetventiilist ja elektroonilisest juhtajust.
Väljalaskeklapp.
Väljalaskeklapp ehk jõuklapp, asetseb väljalaskefaasis. Klapp koosneb vedrust, metall-labast ja voolikust, mis on ühendatud magnetventiiliga. Klapi ülesanne on avada ja sulgeda laba vastavalt magnetventiili survele.
Magnetventiil.
Magnetventiil on ühendatud karterist tuleva voolikuga ja väljalaskeklapiga. Ventiil võtab surve karterist ning suunab selle vastavalt survele väljalaskeklappi. Magnetventiili avanemist ja sulgemist juhib juhtaju.
Elektrooniline juhtaju.
Juhtaju töötab akust võetaval voolul. Aju kontrollib kütuse süütamise ajastust. Aju võtab signaali karterist ning vastavalt vända positsioonile süütab sädeme. Samuti avab juhtaju magnetventiili vastavalt mootori pööretele.
Kuumaõhupuhur

Kuumaõhupuhur ehk kuumaõhupüstol, ehk tehniline föön tekitab õhuvoolu, mis on kuumutatud temperatuurini umbes 300-500 ° C, kuid madala kiirusega. Tehniliste föönide erinevatel mudelitel võib olla ka madalam õhutemperatuuri režiim, näiteks 50 ° C. On mudeleid, mis võimaldavad saada õhku temperatuuriga 50–650 ° C sammuga 10 ° C või pidevalt reguleeritavat. Mõned mudelid võimaldavad õhuvoolu reguleerida. 
Rakendused.
Ehituses kasutataval tehnilisel föönil on palju rakendusi, sealhulgas:
Târgu Cărbunești

Târgu Cărbunești on linn Rumeenias Gorji maakonnas. Linn asub ajaloolises Olteenia piirkonnas.
Linna haldusalasse kuulub 10 küla: Blahnița de Jos, Cărbunești-Sat, Cojani, Crețești, Curteana, Floreșteni, Măceșu, Pojogeni, Rogojeni ja Ștefănești.
Asulat on ürikutes esimest korda mainitud 1480. aastal, linnaõigused 1968. aastal.
2011. aasta rahvaloenduse andmetel oli Târgu Cărbunești elanikest rumeenlasi 89,19%, mustlasi 6,94% ja teistest rahvustest inimesi 0,03%. Rahvus oli teadmata 3,82%-l inimestest.
Buhuși

Buhuși on linn Rumeenias Bacău maakonnas. Linn asub ajaloolises Moldova piirkonnas Bistrița jõe ääres, Bacăust ligikaudu 24 km loodes.
Linna haldusalasse kuulub kaks küla: Marginea ja Runcu.
Ürikutes mainitakse asulat esimest korda 1438. aastal, linnaõigused sai 1930. aastal.
2011. aasta rahvaloenduse andmetel oli Buhuși elanike arv 14 562, neist 81,28% rumeenlasi, 8,68% mustlasi ja 0,23% teistest rahvustest inimesi. Rahvus oli teadmata 9,79%-l inimestest.
Ben Lomond

Ben Lomond (gaeli keeles "Beinn Laomainn" ehk "märgutule mägi") on 974-meetri kõrgune mägi Põhja-Šoti mägismaal Lomondi järve idakaldal.
Skanska EMV

Skanska EMV AS on Eesti ehitusettevõte. Ettevõte kuulub rahvusvahelisse kontserni Skanska.
Skanska EMV asutati 2000, kui ühinesid AS EMV, Skanska Ehituse AS ja AS EMV Soilmec..
Sweco Projekt

Sweco Projekt AS on Eesti ehitusettevõte, mis on keskendunud projekteerimisele. Ettevõte projekteerib muu hulgas vee- ja keskkonnaehitisi, ehituskonstruktsioone, tehnosüsteeme, auto-, rongiteesid. Sweco Projekt kuulub rahvusvahelisse kontserni Sweco.
Sweco Projekt asutati 2006, kui ühinesid AS Eesti Projekt, AS ETP Grupp ja AS Sweco Eesti.
Kauni keele auhind

Kauni keele auhind on Eesti välisministeeriumi välja antav auhind Eesti välisasjadega seotud inimesele tema hea eesti keele kasutuse eest.
Eesti Kaupmeeste Liit

Eesti Kaupmeeste Liit on Eesti kaupmehi ühendav organisatsioon.
Liit asutati 9. aprillil 1996.
Järeldoktor

Järeldoktor (inglise keeles "postdoctoral fellow", kõnekeelne lühend "postdoc") on pärast doktorikraadi kaitsmist iseseisvat teadlaskarjääri alustav teadlane, kelle uurimistööd (nn järeldoktoriprogrammi) rahastatakse enamasti spetsiaalse järeldoktoritoetuse abil. 
Üldiselt eeldatakse järeldoktoritelt rahvusvahelist mobiilsust, mis tähendab seda, et ühes riigis doktorikraadi kaitsnud teadlane suundub järeldoktoriprogrammi mõnda teise riiki. Ühe järeldoktoriprogrammi kestus on enamasti kaks kuni kolm aastat, kuid üks isik võib järjest läbida ka mitu järeldoktoriprogrammi, sel juhul enamasti eri riikides või eri teadus- ja arendusasutuste juures. Pärast järeldoktoriprogrammi saab teadlane liituda teadurina mõne uurimisrühmaga või asuda looma oma uurimisrühma. 
Eesti järeldoktoritoetusi annab välja Eesti Teadusagentuur nii Eestist mõnda välisriiki suunduvatele kui ka mõnest välisriigist Eestisse tulevatele teadlastele.
Läti Entomoloogiaühing

Läti Entomoloogiaühing ("Latvijas Entomoloģijas biedrība", "The Entomological Society of Latvia") on Lätis tegutsev entomoloogiaühing.
Ühing on loodud aastal 1951. Ta haarab entomolooge, arahnolooge ja teisi selgrootute uurijaid. 
Eesti entomoloogie koondab Eesti Looduseuurijate Seltsi entomoloogiasektsioon.
Läti Aasta putukad.
Ühing tegeleb Läti Aasta putuka valimisega alates 1999. aastast.
Teadlaskarjäär

Teadlaskarjäär (inglise "research career") tähistab üksiku teadlase (üldisemalt teadus- ja arendustegevuses hõivatud töötaja) liikumist ajas ning eri ametikohtade, asutuste ja ka sektorite vahel.
Euroopa teadusruumis kasutatakse üldiselt Euroopa Komisjoni määratletud teadlaskarjääri jaotust neljaks astmeks: 
Paljudes riikides on teadlaskarjääri astmed (enamasti R3 ja R4) jagatud omakorda alamastmeteks (nt nooremteadur, teadur, vanemteadur, juhtivteadur).
Teadlaskarjääriga on seotud ka tenuur (inglise "tenure") ehk püsiv kohakindlus kõrgematele teadlaskarjääri astmetele jõudnud teadlastele (vastandina teaduse rahastuse projektipõhisusest tingitud teadlaste tähtajalistele töölepingutele).
Nn teadlaskarjääri mudeli all mõistetakse vastavas riigis kehtivat süsteemi teadlaskarjääri toetamiseks.
Sageli kasutatakse teadlaskarjääri sünonüümina mõistele akadeemiline karjäär, mis siiski on laiem ja hõlmab lisaks teadlase ametikohtadele ka õppejõu ametikohti (nt lektor, dotsent, professor).
Karjääri kestus.
2024. aastal ilmunud uuringu kohaselt piirdub ligi poolte teadlaste karjäär vähem kui kümne aastaga ning naisteadlased lahkuvad valdkonnast meestest sagedamini. Uuring lähtus Scopuse ja selles leiduva ligi 400 000 teadlase andmetest 38 riigi erinevatest valdkondadest. Kolmandik teadlasi tegi karjääripöörde viie aasta jooksul pärast oma esimese artikli ilmumist. 2000. aastal alustanutest lõpetas kolmandik avaldamise viie aasta jooksul. Kümne aasta möödudes olid sellest rühmast teadlaskarjäärist loobunud pea pooled teadlased. Aastaks 2019 ei avaldanud neist enam ühtegi uurimust pea kaks kolmandikku.
Jaufré Rudel

Jaufré Rudel (prantsuspäraselt Geoffroi; u 1100 – u 1147) oli Lõuna-Prantsusmaa aadlik ja üks varasemaid oksitaani keeles kirjutanud trubaduure.
Eluloost.
Jaufré Rudel on üks tuntumaid Provence'i trubaduure, seda eelkõige tänu keskajast pärit sentimentaalsele eluloojutustusele (oksitaani keeles "vida" 'elu'), mis arvatavasti ei toetu mitte faktidele, vaid lähtub selle asemel luuletaja tekstidest. Elulugu jutustab, kuidas poeet kuuleb koju pöörduvate palverändurite ja ristisõdijate jutustusi imekaunist Tripoli krahvinnast, tunneb endas tärkamas vaigistamatut igatsust daami järele, läheb ristisõtta, et pühal maal elava daamiga kohtuda, haigestub mereretkel ja sureb veidi aega pärast kohale jõudmist, kuid siiski kohale rutanud ja liigutatud krahvinna käte vahel, kes hiljem nunnaks hakkab.
Luuletaja elust pole muud teada, kui et ta oli väikese Blaya lääni isand (see võis asuda tänapäevase Blaye linnakese kandis Gironde'i departemangus) ja saatis oma onu ja läänihärrat Angoulême'i hertsogit Teises ristisõjas (1147–1149).
Teosed.
Jaufré Rudelilt on säilinud kaheksa luuletust, neli neist koos kirjapandud muusikaga. Kuulsaim tekst "Lanquand li jorn son lonc en mai" ('Kui päevad pikenevad maikuus') käsitleb kunstipäraselt nn kauge armastuse ("amor de lonh") motiivi ja võib olla olnud lähtepunktiks ülalkirjeldatud eluloole.
Muud.
Romantismiperioodil sai Jaufré Rudeli liigutav lugu tuntuks väljaspool Prantsusmaad ja sellest kirjutasid luuletusi Heinrich Heine, Robert Browning, Algernon Swinburne, Ludwig Uhland, Giosuè Carducci ja teised.
Edmond Rostand kirjutas tema loo ainetel neljavaatuselise värssdraama "La Princesse lointaine", mis esietendus 1895. aastal Pariisis.
Jaufré Rudeli eluloo ainetel on Prantsusmaal elav soome nüüdishelilooja Kaija Saariaho loonud ooperi "L'Amour de loin" ('Kauge armastus'), mis esietendus 2000. aastal Salzburgi festivalil.
Jan Boklöv

Jan Mauritz Boklöv (sündinud 14. aprillil 1966 Koskullskulles Gällivare vallas Norrbotteni läänis) on endine Rootsi suusahüppaja.
Boklöv võitis 1988/1989 hooaja maailma karikasarja suusahüpetes.
Boklöv oli 1980. aastate lõpul ja 1990. aastate algul tuntud kui uudse V-stiili kasutaja ja populariseerija. Tema hüpped olid pikad, kuid kohtunikud pidasid tema stiili halvaks, mis vähendas Boklövi võimalusi võistelda kõrgete kohtade pärast. Hiljem sai V-stiil üldlevinuks.
INGER (laulja)

INGER (kodanikunikunimega Inger Fridolin; sündinud 11. märtsil 1999) on eesti laulja ja laulukirjutaja. 
Haridus.
Inger Fridolin õppis kõigepealt Viimsi Keskkoolis (2007–2011). Samal ajal õppis ta Viimsi Muusikakoolis löökpille. 2011. aastast õppis ta Tallinna Muusikakeskkoolis löökpilli erialal. Alates 2016. aastast õppis ta Tallinna 32. Keskkoolis multimeedia suunal ning kooli lõpetas Fridolin 2019. aastal. 2020. aastal asus ta õppima Tallinna Ülikoolis rekreatsioonikorralduse eriala ning lõpetas kooli 2023. aastal bakalaureusekraadiga.
Muusikutee.
INGER jõudis muusikuna avalikkuse ette 2017. aasta sügisel, kui ta osales konkursil Noortebänd 2017, jõudes seal finaali. 2017. aastal pälvis ta Raadio 2 Aasta Demo auhinna lauluga "Again". INGER osales Eesti Laul 2019 konkursil, kus jõudis samuti finaali ja saavutas 6. koha lauluga "Coming Home". Samal aastal sai ta German Songwriting Awardsi finaalis 2. koha. Aastal 2020 osales INGER Eesti Laulul ning saavutas 8. koha lauluga "Only Dream". Samuti on ta valitud rahvusvahelise A&amp;R Worldwide'i uudiskirja nädala uueks artistiks Aastatel 2020–2022 oli Inger Koolitantsu Festivali õhtujuht. 
2018. aastal esines INGER Intsikurmu festivalil. 2019. aastal kutsuti ta ka osalema Ameerikasse Los Angelesse MUSEXPO muusikakonverentsile, kus on varem esinenud teiste hulgas Katy Perry, LMFAO ja Jessie J ja teised hiljem kuulsust kogunud artistid. Samal aastal esines ta veel Hollandis Westernpop Festivalil ning Hiinas Chengdu International Sister Cities Youth Music Festivalil. 2020. aastal esines INGER Lätis Sofarsoundil ning Eestis Intsikurmu ja Valgeranna festivalil. 2022. aastal esines INGER Saksamaal Norden Festivalil. Aastal 2023 astus INGER publiku ette Eesti Laulu finaalis ja saavutas 7. koha. 
2022. aastal tuli INGERil välja esimene lühialbum "Higher Self". Albumil on viis lugu: "i don't know", "Lose My Mind", "who i really am", "Golden Heart" ja "Close To You". 
22.aprill 2025 andis ta välja eestikeelse täispika debüütalbumi "Armastatuna". 
Isiklikku.
Inger Fridolin alustas kuueaastasena treeninguid Martin Reimi jalgpallikooli treeningutel poiste hulgas. Ta esindanud Eesti tüdrukute noortekoondiseid 24 korral ning löönud ka kaks väravat. Fridolin on mänginud jalgpalli hooaegadel 2015 ja 2016 Eesti naiste meistrivõistluste Esiliigas ja Meistriliigas Tallinna FC Flora II ja Noortekoondise võistkondade eest. Seejärel on ta olnud treener Viimsi Martin Reimi jalgpallikoolis ja FC Floras. 
Fridolin on Rahumäe Põhikooli kitarri- ja ukuleleõpetaja.
Tema ema on koorijuht ja muusikaõpetaja Janne Fridolin. Inger Fridolini elukaaslane on Karmen King.
Välislingid.
Meedias
Shane Duffy

Shane Patrick Michael Duffy (sündinud 1. jaanuaril 1992 Derrys Põhja-Iirimaal) on Iirimaa jalgpallur. Ta mängib kaitsjana Inglismaa esiliigaklubis Norwich City ja Iirimaa jalgpallikoondises.
Ta alustas klubikarjääri Inglismaal Evertonis, millega liitus 2008. aastal. Evertoni põhimeeskonnas sai ta mänguaega harva ning veetis hooaja 2011–12 laenul Inglismaa kolmanda liiga klubis Scunthorpe United ja hooaja 2013–14 esiliigas Yeovil Townis. 2014. aastal sõlmis ta püsiva lepingu Inglismaa esiliigaklubiga Blackburn Rovers, kus mängis kokku kaks hooaega.
2016. aasta augustis sõlmis ta nelja-aastase lepingu Brighton &amp; Hove Albion. Esimese hooaja mängus Duffy klubiga Inglismaa esiliigas, kus saadi teine koht ja tõusti kõrgliigasse. Esimese värava Inglismaa kõrgliigas lõi ta 19. augustil 2018 mängus Manchester Unitedi vastu. 2019. aastal valiti ta Brighton &amp; Hove Albioni aasta mängijaks. 2020. aasta septembris suundus ta üheks hooajaks laenule Šotimaa kõrgliiga klubisse Celtic. 2022. aasta augustis läks ta laenule Inglismaa kõrgliigaklubisse Fulhami, kellega sõlmis 2023. aasta alguses püsiva lepingu.
2023. aasta juunis sõlmis ta kolmeaastase lepingu Norwich Cityga.
Duffy on mänginud Põhja-Iirimaa noortekoondistes, kuid täiskasvanuna otsustas hakata esindama Iirimaad, kuna ta on iiri päritolu. Debüüdi Iirimaa jalgpallikoondises tegi ta 2014. aasta juunis sõprusmängus Costa Rica vastu. Esimese värava lõi ta koondise särgis 2. septembril 2017 MM-i valikmängus Gruusia vastu. Ta kuulus Iirimaa koondisse 2016. aasta Euroopa meistrivõistlustel.
Suurbritannia majandus

 
Suurbritannia majandus on kõrgelt arenenud ja turule orienteeritud. Suurbritannia majandus on maailmas viies majandus nominaalse SKT poolest, üheksas ostujõu pariteedi järgi, 20. SKT elaniku kohta. Suurbritannia toodab 3,5% kogu maailma SKT-st.
2016. aastal oli Suurbritannia maailmas kümnes kaupade eksportimisel ja viies suurim importija maailmas. Suurbritannia oli ka maailmas teine riik välismaistete investeeringute poolest. Suurbritannia majandus on üks maailma kõige globaliseerunumaid majandusi. Riigi majanduse osad on Inglismaa, Põhja-Iirimaa, Walesi ja Šotimaa majandus.
Suurbritannia valuuta on Suurbritannia naelsterling, mis on Ameerika Ühendriikide dollari, euro ja Jaapani jeeni järel maailma suuruselt neljas reservvaluuta ning on samuti üks kümnest kõige väärtuslikumast valuutast maailmas.
Suurbritannia on Rahvaste Ühenduse, Euroopa Liidu (praegu kuni 30. märtsini 2019), G7, G20, Rahvusvahelise Valuutafondi, Euroopa Julgeoleku- ja Koostööorganisatsiooni, Maailmapanga, Maailma Kaubandusorganisatsiooni, Aasia infrastruktuuriinvesteeringute panga ja ÜRO liige.
Majandus piirkonniti.
Suurbritannia majanduse tugevus on riigiti ja piirkonniti erinev. Välja arvatud Põhjamere nafta ja gaasi mõju (mis on liigitatud ametlikuks statistikaks ekstra regiooni järgi), on Inglismaal suurim brutolisandväärtus (WVA) ja Walesi majandus on Suurbritannia kõige nõrgem.
Surnud 1976

"Siin on loetletud 1976. aastal surnud tuntud isikuid ja loomi. "
Eesti Looduseuurijate Seltsi entomoloogiasektsioon

Eesti Looduseuurijate Seltsi entomoloogiasektsioon on Eesti Looduseuurijate Seltsi sektsioon, mis koondab Eesti entomolooge.
Sektsioon on asutatud 1937. aastal.
Visselhövede

Visselhövede on linn Saksamaal Alam-Saksi liidumaal Rotenburgi kreisis.
Linna pindala on 158,85 km². 31. detsembril 2017 elas seal 9747 inimest.
Visselhövede kuulus 1180. aastal loodud Verdeni vürstlikku piiskopkonda. 1648. aastal muudeti vürstlik piiskopkond Verdeni vürstkonnaks, mida valitseti esialgu personaalunioonis Rootsi krooniga – selle katkestas Taani okupatsioon (1712–1715) – ja 1715. aastast Hannoveri krooniga. Hannoveri kuningriik liidendas vürstkonna reaaluniooni ja vürstlikust territooriumist, sealhulgas Visselhövedest, sai uue 1823. aastal loodud Stade regiooni osa.
Jordan Ayew

Jordan Pierre Ayew (sündinud 11. septembril 1991 Marseilles Prantsusmaal) on Ghana jalgpallur. Ta mängib ründajana Premier League'i klubis Crystal Palace ja Ghana jalgpallikoondises.
Ta alustas profikarjääri 2009. aastal kodulinnas Marseille Olympique'is, kellega mängis Prantsusmaa kõrgliigas kokku viiel hooajal. Hooaja 2013–14 teise poole mängis ta laenulepinguga Sochaux-Montbéliardis. Järgmisel hooajal mängis ta Lorientis ning lõi sel hooajal Prantsusmaa kõrgliigas 12 väravat.
Alates hooajast 2015–16 on Ajew mänginud Inglismaa liigasüsteemi klubides. Esimesed poolteist aastat mängis ta Aston Villas ja järgmised poolteist aastat Swansea Citys. Hooajal 2018–19 alguses läks ta laenule Crystal Palace'i, sõlmides 2019. aasta juulis klubiga püsiva lepingu. 2020. aastal valiti ta Crystal Palace'i aasta mängijaks.
Ghana jalgpallikoondises tegi ta debüüdi 5. septembril 2010 mängus Svaasimaa vastu. Esimese värava lõi ta koondise särgis 1. juunil 2012 MM-i valikmängus Lesotho vastu. 2015. aasta Aafrika rahvaste karikavõistluste poolfinaalis lõi ta värava Ekvatoriaal-Guinea vastu. 2017. aasta Aafrika rahvaste karikavõistluste veerandfinaalis lõi ta värava Kongo DV vastu. 
Isiklikku.
Tema isa Abedi Pele oli üks kuulsamaid Aafrika jalgpallureid. Ka tema vennad André ja Ibrahim Ayew on jalgpallurid.
Gnarrenburg

Gnarrenburg on vald Saksamaal Alam-Saksi liidumaal Rotenburgi kreisis.
Valla pindala on 122,91 km². 31. detsembril 2017 elas seal 9222 inimest. Vald asub umbes 15 km Bremervördest edelas ja 40 km Bremenist kirdes.
Gnarrenburg kuulus vürstlikku Bremeni peapiiskopkonda. 1648. aastal muudeti vürstlik peapiiskopkond Bremeni hertsogkonnaks, mida valitseti esialgu personaalunioonis Rootsi ja 1715. aastast Hannoveri krooniga. 1823. aastal hertsogkond kaotati ja selle territooriumist sai Stade regiooni osa.
Pierre Richard

Pierre Richard (sündinud 16. august 1934 Valenciennes) on prantsuse näitleja, filmirežissöör ja stsenarist. 
Peamiselt on Richard tuntud rollide poolest komöödiafilmides.
Scheeßel

Scheeßel on vald Saksamaal Alam-Saksi liidumaal Rotenburgi kreisis.
Valla pindala on 149,70 km². 31. detsembril 2017 elas seal 12 934 inimest. Vald asub Wümme jõe ääres, umbes 10 km Rotenburgist kirdes, 45 km Bremenist idas ja 70 km Hamburgist edelas.
Scheeßel kuulus 1180. aastal rajatud vürstlikku Verdeni piiskopkonda. 1648. aastal muudeti vürstlik piiskopkond Verdeni vürstkonnaks, mida valitseti esialgu personaalunioonis Rootsi krooniga – mille katkestas Taani okupatsioon (1712–1715) – ja 1715. aastast Hannoveri krooniga. Hannoveri kuningriik liidendas vürstkonna reaaluniooni ja vürstlikust territooriumist, sealhulgas Scheeßelist, sai 1823. aastal loodud uue Stade regiooni osa.
Küla tähistas oma 1200. aastapäeva 2005. aastal. Siiski põhines see "Schesla" mainimisel teoses "Diedenhofener Kapitular", mille Karl Suur 24. detsembril 805 Diedenhofenis (nüüd Thionville) välja andis, ja on konkureerivaid teooriaid, et kus Schesla olla võis.
Karl-Ander Reismann

Karl-Ander Reismann (sündinud 25. juunil 1993) on eesti helilooja ja muusikaprodutsent.
Tema osalusel kirjutatud ja produtseeritud lood on kümnel korral jõudnud lauluvõistluse Eesti Laul finaali ning korra, aastal 2022 on ta looga "Hope" võistluse võitnud. 
Esimesed palad kirjutas Reismann koolikaaslasele Artjom Savitskile. Hiljem on ta teinud koostööd Vajé, Stefani, Ingeri, Ott Leplandi, Uku Suviste, Getter Jaani, Rasmus Rändvee, Uudo Sepa, Sissi ja Trafficuga. 
Haridus.
Reismann on lõpetanud Tallinna 21. Kooli ning Tallinna Muusikakooli kitarri erialal. Ta on laulnud ka Tallinna Poistekooris. Tal on bakalaureusekraad rahvusvahelises ärijuhtimises Amsterdami Ülikoolist ning magistrikraad finantsjuhtimises ("cum laude") Rotterdami Ülikoolist.
Eesti Laulu konkurss.
Reismann on silma paistnud sellega, et tema osalusel kirjutatud lugudest on kümme jõudnud lauluvõistluse Eesti Laul finaali.
Aastal 2018 saavutas tema kirjutatud ja produtseeritud laul "Laura (Walk With Me)“ Eesti Laulu konkursil kolmanda koha.
2019. aastal sai temast esimene produtsent ja laulukirjutaja, kes on pääsenud Eesti Laulu finaali korraga kolme lauluga (mida esitasid Inger, Stefan ja Sissi). Kõik kolm artisti lõpetasid kuue parima hulgas, kellest Stefan sai lauluga "Without You" 3. koha, Sissi lauluga "Strong" 4. koha ning Inger lauluga "Coming Home" 6. koha.
2020. aasta Eesti Laulu 12 finaali pääsenud laulu hulgas oli tema osalusel kirjutatud neli: Rasmus Rändvee, Stefani, Ingeri ja Shira lood.
2022. aastal võitis tema ja Stefani koostöös kirjutatud lugu "Hope" Eesti Laulu konkursi ja saavutas Eurovisiooni lauluvõistlusel 13. koha.
2023. aastast on ta Eesti Autorite Ühingu juhatuse esimees.
Keskaegne Lihula

Keskaegne Lihula MTÜ on Eesti mittetulundusühing. Seltsi eesmärk on põhikirja järgi "Lihula ja ajaloolise Läänemaa kultuuripärandi uurimisele, arheoloogilisele väljakaevamisele, väljakaevatud ehituskonstruktsioonide konserveerimisele, eksponeerimisele ja korrastamisele kaasaaitamine ning kultuuripärandi tähtsuse avalikkusele teadvustamine".
Ühing asutati 1993.
1995 sai ühing Lihula mõisa omanikuks. Aastast 2008 on mõisa omanikud ühing ja Lihula vallavalitsus.
Embu keel

Embu keel on bantu keelte kirdebantu rühma kuuluv keel, mida räägivad embud Keenia keskosas Idaprovintsis Embu maakonnas. Kõnelejaid oli 2009. aastal umbes 324 000.
Bernard (jalgpallur)

Bernard Anício Caldeira Duarte (tuntud enam kui lihtsalt Bernard või Bernard Duarteborn; sündinud 8. septembril 1992 Belo Horizontes) on Brasiilia jalgpallur. Ta mängib äärepoolkaitsjana Brasiilia kõrgliigaklubis Atlético Mineiro.
Ta alustas klubikarjääri kodulinnas Atlético Mineiros. Brasiilia kõrgliigas tegi ta debüüdi 2011. aastal. Kui esimesel hooajal ei löönud ta 23 mänguga ühtegi värat, siis 2012. aastal koguni 11. Samal aastal valiti ta Brasiilia kõrgliiga hooaja parimaks uueks mängijaks. 2013. aastal tuli ta klubiga Lõuna-Ameerika klubide meistrivõistluste Copa Libertadorese võitjaks.
2013. aasta augustis sõlmis ta viieaastase lepingu Ukraina kõrgliigaklubiga Donetski Šahtar. Üleminekusumma oli 25 miljonit eurot. Ta mängis Šahtaris kokku viis hooaega ja tuli sel ajal kolmel korral Ukraina meistriks.
2018. aasta augustis sõlmis ta nelja-aastase lepingu Inglismaa Premier League'i klubiga Everton.
2021. aasta juulis sõlmis ta kaheaastase lepingu Araabia Ühendemiraatide klubiga Sharjah, kuid mängis seal vaid ühe hooaja.
2022. aasta augustis sõlmis ta lepingu Kreeka kõrgliigaklubiga PAE Panathinaikόs. Seal mängis ta kaks hooaega. Teisel hooajal lõi ta Kreeka kõrgliigas 10 väravat.
Pärast seda, kui tema leping Panathinaikόsega 2024. aasta juulis lõppes, naasis ta Atlético Mineirosse.
Debüüdi Brasiilia jalgpallikoondises tegi Bernard 21. novembril 2012 mängus Argentina vastu. Esimese värava lõi ta koondise särgis 16. novembril 2013 sõprusmängus Hondurase vastu. Ta on kuulunud Brasiilia koondisse 2014. aasta maailmameistrivõistlustel ja 2013. aasta FIFA konföderatsioonide karikaturniiril.
Fjodor Smolov

Fjodor Mihhailovitš Smolov (vene keeles Фёдор Михайлович Смолов; sündinud 9. veebruaril 1990 Saratovis Nõukogude Liidus) on vene jalgpallur (ründaja), Venemaa teeneline meistersportlane.
Ta mängib Venemaa kõrgliiga klubis Moskva Lokomotiv. Ta alustas klubikarjääri Moskva Dinamos. 2007. aastal debüteeris Smolov 17-aastaselt Venemaa kõrgliigas. Hiljem mängis ta laenulepingu alusel Hollandi klubis Rotterdami Feyenoord, Dagestani klubis Mahhatškala Anži ja Sverdlovski oblasti klubis FK Ural (kodustaadion Jekaterinburgis).
2015. aastal sõlmis Smolov 4-aastase lepingu FK Krasnodariga, kuid 2018. aasta augustis ostis Moskva Lokomotiv Smolovi FK Krasnodarilt 9 miljoni euro eest. Smolov sõlmis Lokomotiviga nelja-aastase lepingu aastapalgaga kolm miljonit eurot. 2020. aasta jaanuaris suundus ta hooaja lõpuni laenule Hispaania kõrgliiga klubisse Celta de Vigo.
Koondisekarjäär.
Smolov on mänginud Venemaa juunioride koondises ja korduvalt (2012. aastast) Venemaa põhikoondises. 2019. juuni seisuga oli tal aastatel 2012–2019 kokku 39 koondisemängu ja löödud väravaid neis kokku 14.
Vao pagulaskeskus

Vao pagulaskeskus on pagulasi majutav asutus, mis asub Lääne-Viru maakonnas Väike-Maarja vallas Vao külas.
Keskus avati 2014.
1. veebruari 2019 seisuga elas keskuses 34 pagulast. Kõige rohkem on Süüriast, Gruusiast, Venemaalt, Iraanist ja Aserbaidžaanist pärit inimesi.
Vägeva pagulaskeskus

Vägeva pagulaskeskus on pagulasi majutav asutus, mis asub Jõgeva maakonnas Jõgeva vallas Vägeva külas.
1. veebruari 2019 seisuga elas keskuses 13 pagulast. Need pagulased on pärit Egiptusest, Albaaniast, Venemaalt, Nigeeriast, Ugandast, Indiast ja Ukrainast.
Aasta sõna

Aasta sõna on aasta jooksul enim silmapaistnud või enim esile tõusnud sõna. Aasta sõna valitakse keele ning maa keskselt.
Saksa keele aasta sõna valib Gesellschaft für deutsche Sprache alates 1971. aastast.
Eesti keele aasta sõna on valitud Eesti Päevalehe eestvõtmisel 2016., 2020. ja 2021. aastal.
Pihl

Pihl on eesti, taani ja rootsi perekonnanimi.
Eestis on perekonnanime Pihl (Pichl) antud 11 mõisavallas Lääne-, Pärnu-, Saare-, Tartu- ja Võrumaal. Nimede eestistamisel määrati Pihl uueks perekonnanimeks isikutele, kelle perekonnanimi oli Hong, Hong-Undini, Kolk-Pihl ja Undini. 2019. aasta 1. jaanuari seisuga on perekonnanimi Pihl 132 mehel ja 144 naisel.
Johannes Rööp

Johannes Rööp (27. juuni 1896 Põrga küla, Kärstna vald – 29. oktoober 1985 Mõniste külanõukogu) oli eesti haridustegelane ja muusikaelu edendaja.
Johannes Rööp alustas kooliteed Riidaja vallakoolis. Pärast Kärstna ministeeriumikooli asus ta õppima Tartu Õpetajate Seminari. Seminari lõpetamise järel oli ta 5 aastat Kärstna algkooli õpetaja. Alates 1925. aastast tegutses Johannes Rööp Võrumaal. 1925–1940 oli ta Vaabinas Peebu algkooli juhataja, 1941–1961 Urvaste kooli juhataja ning õpetaja. 
Johannes Rööbi vanemad Peeter ja Reet olid muusikainimesed ja ka Johannes käis juba varakult Leebiku laulukoori harjutustel ning hiljem ka juhatas seda. 
Nii Viljandi- kui Võrumaal töötades võttis ta oma kooridega laulupidudest osa. 1938. aastal anti "ÜENÜ Vaabina osakonna segakoori juhile" Juhan Aaviku allkirjaga tänukiri XI üldlaulupeo eduka kordamineku puhul. 
Tartu Õpetajate Seminaris anti head muusikaharidust, lõpetanu suutis mängida ja õpetada mitut pilli. Ka Johannes Rööp juhendas rahvapilliorkestrit ja kammerorkestrit. Muusikaõpetaja Rööpi mäletatakse nõudliku, hingestatud ja emotsionaalse juhendajana, kes pööras väga suurt tähelepanu puhtale ja kaunile kõlale.
Johannes ja Anelle Elfriede Rööbil on 5 last: Vaike, Hilja-Reet, Peeter ja Karin ning Ellen. Rööpide peres tegutses tollal haruldane pereorkester ja kõigi laste elu on muusikaga seotud, tütar Vaike Uibopuu on tunnustatud dirigent. 
Eesti Rahva Muuseumi kirjasaatja alates 1933 (esimene kaastöö 1926), aukorrespondent 1979. Kogunud teatmematerjali Hargla kihelkonnast.
Õnne Piimakarjatalu

Õnne Piimakarjatalu OÜ on piimakarja kasvatamise ja põllumajandussaaduste tootmisega tegelev osaühing, mis asub Jõgeva maakonnas Põltsamaa vallas Esku külas. 
Ettevõte asutati 1992.
2015. aastal sai Õnne Piimakarjatalu omanikuks Silikaat Gruppi kuuluv ettevõte.
Ettevõttel on 600 lehma ja 600 noorlooma (2015).
Ettevõtte juhataja on Meelis Venno.
Will Happiness Find Me?

Will Happiness Find Me? on Eesti laulja Maria Minerva album, mis ilmus 2012. Albumi tootis Not Not Fun Records.
Voldemar Ööveli mälestusvõistlus

Voldemar Ööveli mälestusvõistlus (ka Voldemar Ööveli karikas) on Põlva Laskespordiklubi ja Politsei- ja Piirivalveameti võistkonna laskmisvõistlus.
Esimene võistlus toimus 1996 Voldemar Ööveli eestvedamisel. Võistlus sai Ööveli nime 2011.
Maie Orava võistutantsimine

Maie Orava võistutantsimine on Eesti rahvatantsuvõistlus.
Esimene võistlus toimus 2001. aastal Väike-Maarjas.
2016. aastal toimus kuues võistutantsimine.